## El Pla Simplifica de la Generalitat inclou 80 mesures de millora i reforç de processos administratius en l’àrea de Servicis Socials

*** Susana Camarero respon al síndic de greuges que les seues crítiques certifiquen el seu desconeixement i la falta de responsabilitat en el càrrec públic que exercix**

El Pla Simplifica de la Generalitat inclou 80 mesures de millora i reforç de processos administratius en l’àrea de Servicis Socials, una bateria de propostes que poden ser ampliades amb l’evolució d’este pla dirigit a facilitar i accelerar els tràmits administratius amb els ciutadans.

La vicepresidenta segona i consellera de Servicis Socials, Igualtat i Vivenda, Susana Camarero, ha respost així al síndic de greuges, Ángel Luna, que ha exigit un pla simplifica en Servicis Socials.

Susana Camarero ha considerat que les asseveracions del síndic de greuges “estan fora de lloc i certifiquen el seu desconeixement sobre l’abast i l’impacte del Pla Simplifica en matèria social”. A més de mostrar “la falta de professionalitat i responsabilitat en el càrrec públic que ocupa”.

La vicepresidenta ha explicat que des del principi les matèries relacionades amb benestar i servicis socials ha sigut una prioritat a l’hora d’elaborar el Pla Simplifica, “donat l’enorme embossament i col·lapse que s’ha trobat el Consell presidit per Carlos Mazón en este departament”.

Ha concretat que “algunes d’estes mesures de millora estan relacionades amb tota la tramitació de prestacions, ajudes i processos en matèria de dependència, així com en ajudes al lloguer de vivendes, per part de jóvens i col·lectius vulnerables, entre altres”.

Finalment, Camarero ha instat Ángel Luna a “plantejar propostes reals en nom de la millora i simplificació de tots els processos administratius relatius a Servicis Socials amb l’objectiu de prestar un major i millor servici als ciutadans”.

Fecha: 15/05/2024